KINNITAV AVALDUS 6. Vastavalt Euroopa Liidu toimimise lepingu artikli 287 sätetele auditeeris kontrollikoda: a) ühisettevõtte ECSEL raamatupidamise aastaaruannet, mis koosneb ajavahemiku 27. juunist kuni31. detsembrini 2014 finantsaruannetest (4) ja eelarve täitmise aruannetest (5); ning b) raamatupidamise aastaaruande aluseks olevate tehingute seaduslikkust ja korrektsust. Juhtkonna kohustused 7. Vastavalt komisjoni delegeeritud määruse (EL) nr 110/2014 (6) artiklitele 16 ja 22 vastutab juhtkond ühisettevõtte raamatupidamise aastaaruande koostamise ja õiglase esitamise eest ning aastaaruande aluseks olevate tehingute seaduslikkuse ja korrektsuse eest: a) juhtkonna kohustused seoses ühisettevõtte raamatupidamise aastaaruandega hõlmavad finantsaruannete koostamiseks ja õiglaseks esitamiseks vajaliku sisekontrollisüsteemi kavandamist, rakendamist ja käigushoidmist nii, et neis ei esineks pettusest või vigadest tingitud olulisi väärkajastamisi; komisjoni peaarvepidaja poolt vastu võetud raamatupidamiseeskirjadel (7) põhinevate asjakohaste arvestuspõhimõtete valimist ja rakendamist ning arvestushinnangute koostamist, mis on asjaolusid arvestades mõistlikud. Direktor kiidab ühisettevõtte raamatupidamise aastaaruande heaks pärast seda, kui peaarvepidaja on selle kogu olemasoleva teabe põhjal koostanud ning lisanud teatise, milles ta muu hulgas kinnitab, et omab piisavat kindlust selle kohta, et raamatupidamise aastaaruanne annab ühisettevõtte finantsolukorra kohta kõikides olulistes aspektides õige ja õiglase ülevaate; b) alustehingute seaduslikkuse ja korrektsuse tagamiseks ning usaldusväärse finantsjuhtimise põhimõtte järgimiseks on juhtkond kohustatud kavandama, rakendama ja käigus hoidma mõjusat ja tõhusat sisekontrollisüsteemi, mis hõlmab piisavat järelevalvet ja asjakohaseid meetmeid eeskirjade eiramise ja pettuse ärahoidmiseks ning vajaduse korral õiguslikke menetlusi valesti makstud või kasutatud vahendite tagasinõudmiseks. Audiitori kohustused 8. Kontrollikoja kohustuseks on esitada oma auditi põhjal Euroopa Parlamendile ja nõukogule (8) kinnitav avaldus raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta. Kontrollikoda viib auditi läbi kooskõlas IFACi rahvusvaheliste auditeerimisstandardite ja eetikanormidega ning INTOSAI kõrgeimate kontrolliasutuste rahvusvaheliste standarditega. Nende standardite kohaselt peab kontrollikoda auditi planeerima ja läbi viima viisil, mis annab talle piisava kindluse selle kohta, et ühisettevõtte raamatupidamise aastaaruanne ei sisalda olulisi väärkajastamisi ja selle aluseks olevad tehingud on seaduslikud ja korrektsed. 9. Auditi käigus viiakse läbi protseduure auditi tõendusmaterjali kogumiseks aruandes esitatud summade ja andmete ning alustehingute seaduslikkuse ja korrektsuse kohta. Valitud protseduurid sõltuvad audiitori otsustusest, mis põhineb hinnangul riskidele, et aruanne võib sisaldada pettusest või vigadest tulenevaid olulisi väärkajastamisi ning alustehingute mittevastavust Euroopa Liidu õigusraamistikust tulenevatele nõuetele. Asjakohaste auditiprotseduuride kavandamiseks võtab audiitor nimetatud riskide hindamisel arvesse raamatupidamise aastaaruande koostamise ja õiglase esitamisega seonduvaid mistahes sisekontrollimehhanisme, samuti alustehingute seaduslikkuse ja korrektsuse tagamiseks rakendatud järelevalve- ja kontrollisüsteeme. Audit hõlmab ka arvestuspõhimõtete asjakohasuse ja tehtud arvestushinnangute põhjendatuse ning raamatupidamise aastaaruande üldise esitusviisi hindamist. 10. Kontrollikoda on seisukohal, et kogutud auditi tõendusmaterjal annab piisava ja asjakohase aluse kinnitava avalduse esitamiseks. Arvamus raamatupidamise aastaaruande usaldusväärsuse kohta 11. Kontrollikoja hinnangul kajastavad ühisettevõtte ajavahemiku 27. juunist kuni 31. detsembrini 2014 raamatupidamisaruanded kõigis olulistes aspektides õiglaselt ühisettevõtte finantsolukorda 31. detsembri 2014. aasta seisuga ning ühisettevõtte finantstulemusi ja rahavooge lõppenud perioodil vastavalt ühisettevõtte finantseeskirjade sätetele ja komisjoni peaarvepidaja poolt vastu võetud raamatupidamiseeskirjadele. Alus märkusega arvamuse esitamiseks raamatupidamise aastaaruande aluseks olevate tehingute seaduslikkuse ja korrektsuse kohta 12. Ühisettevõte ECSEL võttis üle ühisettevõtete ARTEMIS ja ENIAC projektid. Riiklike rahastamisasutuste väljastatud kulude heakskiitmise kontrollitõendite alusel tehti ajavahemikus 27. juunist kuni31. detsembrini 2014 nende projektide raames makseid kokku summas 12,6 miljonit eurot, mis moodustab 48 % kõigist ühisettevõtte sooritatud maksetest. 13. Ühisettevõtted ARTEMIS ja ENIAC olid sõlminud riiklike rahastamisasutustega halduskoostöö lepingud, mille kehtivus jätkub ka peale ühisettevõtete ARTEMIS ja ENIAC ühinemist ühisettevõtteks ECSEL. Lepingute kohaselt teevad riiklikud rahastamisasutused ühisettevõtte nimel maksete järelauditeid. Ühisettevõtete ARTEMIS ja ENIAC järelauditite strateegia toetus suurel määral riiklike rahastamisasutuste tehtavale väljamaksetaotluste auditeerimisele (9). 14. Kuigi projektikulude väljamaksetaotluste auditeerimine on delegeeritud liikmesriikide riiklikele rahastamisasutustele, ei sisalda nendega sõlmitud halduslepingud järelauditite läbiviimise praktilist korda. 15. Riiklikelt rahastamisasutustelt saadud auditiaruanded hõlmasid 61 % lõpetatud projektidega seotud kuludest (seisuga aprill 2015). Ühisettevõte ECSEL ei hinnanud aga nende auditite kvaliteeti. Kontrollikoda hindas kolme riikliku rahastamisasutuse auditistrateegiaid (sh auditiaruandeid), mis näitas, et riiklike rahastamisasutuste kasutatavad auditimetoodikad ei võimalda ühisettevõttel ECSEL ühisettevõtete Artemis ja ENIAC raames alustatud projektide kaalutud veamäära ega allesjäänud veamäära usaldusväärselt arvutada. Seega ei olnud võimalik teha järeldust Artemisee ja ENIACi projektide järelauditite mõjususe kohta ega hinnata, kas see peamine kontrollimehhanism annab piisava kindluse alustehingute seaduslikkuse ja korrektsuse kohta. Märkusega arvamus raamatupidamise aastaaruande aluseks olevate tehingute seaduslikkuse ja korrektsuse kohta 16. Välja arvatud punktides 12–15 (alus märkusega arvamuse esitamiseks) kirjeldatud asjaolu võimalik mõju, on ühisettevõtte 2014. aasta 31. detsembril lõppenud eelarveaasta raamatupidamise aastaaruande aluseks olevad tehingud kontrollikoja hinnangul kõigis olulistes aspektides seaduslikud ja korrektsed.